Lagonda

Lagonda var en britisk bilprodusent som ble stiftet i 1906 i Middlesex, England av amerikaneren Wilbur Gunn. Selskapet er oppkalt etter en elv i nærheten av Gunns hjemby, Springfield, Ohio. Selskapet ble kjøpt opp og integrert i Aston Martin i 1947.

Historie

Wilbur Gunn bygget opprinnelig motorsykler i små antall. I 1907 lanserte han sin første bil, den sekssylindrete Torpedo med 20 hestekrefter, som han brukte i billøpet mellom Moskva og St. Petersburg i 1910, hvor han kjørte inn til seier. Denne suksessen sørget for en rekke ordre på biler i Russland, som fortsatte frem til 1914. Før 1. verdenskrig produserte Lagonda også en liten, men avansert bilmodell, 11.1 med en firesylindret 1 liters motor.
Etter 1. verdenskrig ble 11.1 oppgradert med en større 1,4 liters motor og elektriske lys under navnet 11.9 frem til 1923, og videreutviklingen 12 fra 1923 til 1926. Selskapets første sportsmodell ble lansert i 1925 med navnet 14/60, og var utstyrt med en 2 liters (1 954 cm³), firesylindret motor med doble kamaksler og hemisfæriske forbrenningskamre. Bilen var designet av Arthur Davidson, som tidligere hadde arbeidet hos Lea-Francis. En kraftigere motor ble lansert i 1927 sammen med 12 Speed-modellen, og i 1930 kunne motoren også leveres med kompressor. En versjon med et forlenget chassis, 16/65, med en sekssylindret 2,4 liters motor, var tilgjengelig fra 1926 til 1930. Selskapets siste modell i 1920-årene var utstyrt med en 3 liters (2 931 cm³), sekssylindret motor, som var i produksjon frem til 1933 da motoren vokste til 3 181 cm³. Denne modellen var også tilgjengelig med en avansert 8-trinns Maybach-girkasse under navnet Selector Special.
En ny modell ble lansert i 1933, 16-80, utstyrt med en 2 liters Crossley-motor. Enda en ny modell kom til i 1934, Rapier, med en 1 liters (1 087 cm³) motor. Denne var i produksjon frem til 1935, men ble også produsert av et annet selskap, Rapier Cars i London, frem til 1938. I den andre enden av selskapets modellprogram var M45, med en 4,5 liters (4 467 cm³) sekssylindret motor. Denne modellen var god for over 150 km/t, og en videreutviklet racingversjon av denne med trimmet motor og et forkortet chassis vant 24-timersløpet i Le Mans i 1935. Samme år vokste selskapets 3-litersmotor til 3,5 liter.
Selskapet hadde økonomiske problemer, og i 1935 ble selskapet kjøpt av Alan Good, som overbød Rolls-Royce. Good ansatte W. O. Bentley som designer, og 4,5-litersserien ble nå til LG45, med lavere (men tyngre) karosserier. LG45 kom i tre forskjellige versjoner kjent som Sanction 1, Sanction 2 og Sanction 3, hver av dem med stadig fler Bentley-forandringer i motoren. I 1938 ble LG6 med uavhengig hjuloppheng foran og hydrauliske bremser lansert.
Bentleys mesterverk, V12, ble lansert i 1937. Motoren på 4,5 liter (4 480 cm³) leverte 180 hk, og ble sagt å kunne gå fra 15 til 150 km/t i øverste gir.

Aston Martin

I 1947 ble selskapet overtatt av David Brown, og flyttet inn sammen med Aston Martin, som Brown også hadde kjøpt, i Feltham. MIddlesex. Produksjonen startet igjen med W.O. Bentleys siste modell, Lagonda 2.6-Litre fra 1948, men med et nytt chassis med uavhengig hjuloppheng på alle hjul. Den nye, sekssylindrete Lagonda-motoren på 2,6 liter (2 580 cm³) med doble overliggende kamaksler ble basis for Aston Martins motorer på 1950-tallet. Motoren vokste til 3 liter i 1953, og var i produksjon frem til 1958.
Mange trodde merket hadde forsvunnet, men i 1961 ble navnet Lagonda Rapide vekket til live med et aluminiumskarosseri designet av Carrozzeria Touring i Milano, og en 4 liters motor (3 995 cm³) som kunne få bilen opp i 200 km/t. På dette tidspunktet hadde Aston Martin-Lagonda, som selskapet nå het, flyttet til Newport Pagnell i Buckinghamshire. Rapide var i produksjon frem til 1965.
Mellom 1974 og 1976 ble syv Lagonda-sedaner produsert på chassis fra Aston Martin V8.
En ny modell ble lansert i 1976, den store og futuristiske Aston Martin Lagonda, som var designet av William Towns. Denne lave, firkantede og kileformede bilen ble bygget med komponenter fra Aston Martin V8, og var tilgjengelig frem til 1989.
Aston Martin viste en konseptbil kalt Lagonda Vignale på bilutstillingen i Genève i 1993.
I 1994 ble en håndfull Lagonda firedørs sedaner bygget på chassis fra Aston Martin Virage. Til tross for at disse er de hittil siste bilene som har båret Lagonda-navnet forventes det at Rapide-navnet gjenopplives i 2008 som Aston Martin Rapide sedan.